Villámcsapás

Nagykállóban óriási eső, vihar volt. Előkerültek a csizmák, esőkabátok.

Általában mezítláb jártam a finom homokon, de valamiért azon

a napon egy gumicipőt vettem fel, és abban grasszáltam.

Délután, villámlások, dörgések egymásutánja közben, egy villám

olyan közel csapott be, hogy az egyik sátorban lévő edénytartóról

a légnyomás ledobta az összes tányért. Hova húzódik ilyenkor az

ember? Hát a kocsmába! Ott ácsorogtam, a fémpultra támaszkodva.

Beszélgettünk, fröccsözgettünk. Egyszer egy óriási villanás, majd

rögtön egy csattanás! Éreztem, hogy egy zsibongó érzés fut át rajtam.

A mögöttem lévő kávéfőző azonnal elkezdte darálni a kávét, mi

meg csak néztük, hogy mi is történik. Aztán kiderült, hogy belénk

csapott a villám, vagy legalábbis az épületbe. A kávéfőző szénné

égett belülről, ki lehetett dobni. Engem a gumipapucs mentett meg.

Utána elmeséltem mindenkinek, hogy azt hallottam, hogy a lottó

ötös találatnak akkora az esélye, mint hogy valakibe kétszer csap a

villám.

Megvárom a következő villámcsapást, aztán veszek egy lottót!